Mille Lacsin piirikunta

**Mille Lacsin piirikunta** () on Yhdysvaltain piirikunta Minnesotan osavaltiossa. Piirikunnan arvioitu väkiluku oli vuoden 2019 heinäkuussa 26&nbsp;277. Mille Lacsin piirikunnan hallintokeskus on Milacan kaupunki. Piirikunnan pinta-ala on noin 1&nbsp;774 neliökilometriä. Se on perustettu vuonna 1857.

## Maantiede
Mille Lacsin piirikunta sijaitsee Minnesotan osavaltion keskiosan itäosassa. Se rajautuu Aitkinin, Bentonin, Crow Wingin, Isantin, Kanabecin, Morrisonin ja Sherburnen piirikuntiin. Piirikunnan halki kulkevat valtatie 169 sekä Minnesotan state highwayt 18, 23, 27, 47 ja 95. Sen pinta-alasta noin 264&nbsp;neliökilometriä on vesistöjä. Rum River kulkee pohjoisesta etelään koko piirikunnan pituudelta. Minnesotan toiseksi suurin järvi Mille Lacs sijaitsee piirikunnan pohjoisrajalla, muita alueen järviä ovat Clear Lake, Cranberry Lake, Mud Lake, Ogechie, Onamia, Whitefish Lake, Rice Lake, Shakopee ja Silver Lake. Korkeus merenpinnasta vaihtelee piirikunnassa pääasiassa noin 300 metristä noin 370 metriin.

## Townshipit ja kaupungit
Mille Lacsin piirikunta jakautuu Bogus Brookin, Borgholmin, Bradburyn, Daileyn, East Siden, Greenbushin, Haylandin, Isle Harborin, Kathion, Lewisin, Milacan, Milon, Mudgettin, Onamian, Pagen, Princetonin ja South Harborin townshipeihin. Piirikunnan kaupungit ovat Bock, Foreston, Isle, Milaca, Onamia, Pease, Princeton (osittain Sherburnen piirikunnassa) sekä Wahkon.

## Historia

Mille Lacsin piirikunta on perustettu 23. toukokuuta 1857, mihin asti sen alue oli osa Bentonin piirikuntaa. Piirikunta nimettiin sen pohjoisrajaa halkovan Mille Lacs  -järven mukaan. Sen keskuskaupungiksi tuli Princeton, alueelle ainoa siihen mennessä perustettu kaupunki. Vuonna 1860 piirikunta järjestäytyi virallisesti ja siihen sulautettiin viereinen Monroen piirikunta. Piirikunnan alueen ensimmäinen rautatie oli vuonna 1882 rakennettu St. Cloud–Hinckley -rata. Vuonna 1920 sen hallintokeskus siirtyi Princetonista Milacaan.

## Väestö
Mille Lacsin piirikunnan arvioitu väkiluku oli vuoden 2019 heinäkuussa 26&nbsp;277. Vuoden 2010 väestönlaskennassa se oli 26&nbsp;097 asukasta. Vuonna 2018 väestön mediaani-ikä oli 40,4 vuotta. Noin 89,1&nbsp;prosenttia piirikunnan väestöstä oli ei-”hispaanoja” (; kattaa espanjalaista tai latinalaisamerikkalaista alkuperää olevat) valkoisia, noin 4,8&nbsp;prosenttia alkuperäiskansojen jäseniä ja noin 2,6&nbsp;prosenttia ei-hispaanoja useampirotuisia. Noin 100&nbsp;prosenttia asukkaista puhui kotonaan englantia. Vuoden 2000 väestönlaskennassa Mille Lacsin piirikunnan väestöstä 36,1&nbsp;prosenttia oli sukujuuriltaan amerikansaksalaisia, 17,6&nbsp;prosenttia amerikanruotsalaisia, 16,7&nbsp;prosenttia amerikannorjalaisia ja 8,8&nbsp;prosenttia amerikanirlantilaisia. Vuonna 2018 piirikunnan työttömyysaste oli 4,8&nbsp;prosenttia.

## Mille Lacs -järven intiaanireservaatti
Mille Lacs Band of Ojibwe -nimiselle intiaaniheimolle perustettu noin 247&nbsp;neliökilometrin laajuinen reservaatti kuuluu osittain Mille Lacsin piirikuntaan. Vuonna 2002 Mille Lacsin piirikunnan hallitus haastoi Mille Lacs Band of Ojibwe -heimon oikeuteen. Piirikunta väittää heimon aiheuttaneen reservaatillaan vahinkoa sen alueelle ja kiistää reservaatin olemassaolon laillisuuden. Useat alemman oikeusasteen tuomioistuimet ovat hylänneet kanteen, ja marraskuussa 2004 Yhdysvaltain korkein oikeus ilmoitti kieltäytyvänsä käsittelemästä asiaa.

## Lähteet